金餘元遺山來拜祖庭有紀行十首遂倚歌之先後殊時感慨一也 和元遺山九首
作者：王奕
朝代：宋

paragraphs: 耕民昧帝力，焉用典與謨。
奈何降衷後，氣稟分賢愚。
天錫孔孟氏，一整綽有餘。
廓哉鄒魯地，良足容軒車。
皇皇七十國，轍迹何區區。
誰知百世下，流作章句儒。
掌股弄神器，敝屣直棄如。
遂令桐梓地，盡化荆棘塗。
昏林畏饞啖，秉燭來趨隅。
巫咸倘可問，爲我還其初。